KIRJALLINEN KYSYMYS E-0060/98 komissiolle esittäjä(t): Allan Macartney (ARE) (29. tammikuuta 1998)

Aihe: Metyylibromidin käyttö maataloudessa

Voiko komissio selvittää metyylibromidin käyttöä torjunta-aineena maataloudessa ja kertoa, ovatko jäsenvaltiot ja/tai Euroopan yhteisö kokonaisuudessaan hyväksyneet Montrealin pöytäkirjan (lokakuulta 1997)?

Mitä päivää on tällä hetkellä ehdotettu metyylibromidin käytöstä poistamisen määräpäiväksi? Tehdäänkö käytöstä poistamiseen poikkeuksia ja jos tehdään, tehdäänkö niitä vain silloin, kun muita korvaavia aineita ei ole saatavissa?

Mitkä ovat metyylibromidin nykyiset käyttömäärät yksittäisissä jäsenvaltioissa ja kaikissa yhteensä?

Komission jäsenen Ritt Bjerregaardin komission puolesta antama vastaus (24. maaliskuuta 1998)

Metyylibromidia käytetään maataloudessa monipuolisena torjunta-aineena lähinnä maaperän desinfiointiin ennen istuttamista. Sitä käytetään sekä kasvihuoneissa että avomaalla, erityisesti intensiivisessä kasvinviljelyssä. Koska metyylibromidi on myös otsonia heikentävä aine, se mainitaan Montrealin pöytäkirjassa aineena, jonka käytöstä on luovuttava vaiheittain.

Sekä yhteisö että yksittäiset jäsenvaltiot ovat Montrealin pöytäkirjan osapuolia. Kaikki jäsenvaltiot ja yhteisö ovat ratifioineet vuonna 1987 tehdyn alkuperäisen pöytäkirjan sekä siihen Lontoossa vuonna 1990 tehdyt muutokset. Kaikki jäsenvaltiot, lukuun ottamatta Belgiaa ja Portugalia, ja yhteisö ovat myös ratifioineet vuonna 1992 Kööpenhaminassa tehdyt muutokset. Yhteisö ja jäsenvaltiot eivät vielä ole ratifioineet syyskuussa 1997 Montrealissa sovittuja muutoksia. Otsonikerrosta heikentävistä aineista annettuun asetukseen (EY) N:o 3093/94 ((EYVL L 333, 22.12.1994. )) tehtäviä tarkistuksia koskevaa ehdotusta, jolla pantaisiin täytäntöön Wienissä vuonna 1995 ja Montrealissa vuonna 1997 sovitut pöytäkirjaan tehtävät muutokset, käsitellään parhaillaan komissiossa.

Montrealin pöytäkirjan mukaisesti teollisuusmaiden olisi vaiheittain luovuttava metyylibromidin käytöstä 1 päivään tammikuuta 2005 mennessä, lukuun ottamatta ¨kriittistä käyttöä¨. Kehitysmaiden on tehtävä tämä vuoteen 2015 mennessä. Pöytäkirjan osapuolten päätöksessä IX/6 todetaan, että metyylibromidin käyttöä olisi pidettävä kriittisenä ainoastaan, jos ¨kyseinen osapuoli päättää, että:

i) erityinen käyttö on kriittistä, koska metyylibromidin puuttuminen tätä käyttöä varten aiheuttaisi huomattavia markkinahäiriöitä, ja

ii) käyttäjän saatavilla ei ole sellaisia teknisesti tai taloudellisesti toteutettavissa olevia vaihtoehtoja tai korvaavia menetelmiä, jotka voitaisiin hyväksyä ympäristö- ja terveydenhuoltonäkökohtien kannalta ja jotka soveltuisivat käytettäviksi kyseessä olevien kasvien ja olosuhteiden osalta¨.

Lisäksi metyylibromidin kriittinen käyttö olisi sallittua ainoastaan, jos kaikki teknisesti tai taloudellisesti toteutettavissa olevat vaihtoehdot on toteutettu päästöjen minimoimiseksi ja jos osoitetaan, että asiaan kuuluvat toimenpiteet toteutetaan viranomaisten myöntämän vaihtoehtojen hyväksynnän arvioimiseksi, markkinoimiseksi ja hankkimiseksi.

Euroopassa markkinoitavan metyylibromidin määrää rajoitetaan asetuksella (EY) N:o 3093/94. Asetuksessa säädetyn 25 prosentin leikkauksen jälkeen saadaan vuonna 1998 Euroopassa markkinoida metyylibromidia enintään 7 412 ODP-painotettua tonnia (otsonikerrosta heikentävä vaikutus), joka vastaa 12 353 tonnia. Jäsenvaltioiden käyttöä ei ilmoiteta komissiolle. Toukokuussa 1997 valmistuneessa komissiolle tehdyssä tutkimuksessa ilmoitettiin seuraavat arviot maaperän desinfiointiin käytetyn metyylibromidin määrästä vuonna 1993:

>TABLE>

Koko yhteisössä noin 90 prosenttia metyylibromidista käytetään maaperän desinfiointiin, 4 prosenttia hyödykkeiden desinfiointiin, 3 prosenttia rakennusten desinfiointiin ja 3 prosenttia raaka-aineena muiden tuotteiden ja kemikaalien valmistuksessa.